24MOC-123

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Leticia San Martín Rodríguez andreak, Legebiltzarreko Erregelamenduan ezartzen denaren babesean, honako mozio hau aurkezten du, Osasun Batzordean eztabaidatzeko:

Zioen azalpena

Cascanteko osasun-etxea da Murchantek, Monteagudok, Tulebrasek, Barillasek eta Ablitasek osatzen duten oinarrizko osasun eskualdeko erreferentzia. Sei herri horien artean 12.000 biztanle dauzkate.

Osasun-etxe hori egun hartzen duen eraikina oso andeatuta dago, eta egiturazko gabezia handiak ditu. 2021eko apirilean jada, Parlamentu honek mozio bat aho batez onetsi eta gero, Nafarroako Gobernuak iragarri zuen osasun-etxe berria eraikiko zuela Cascanten, Europako REACT funtsekin finantzatuko zena (bi milioi 2022an eta beste bi milioi 2023an). 2021eko uztailean, Gobernuak prentsa-ohar bat argitaratu zuen, zeinean iragartzen baitzuen sei osasun-etxe eraikitzeko eta handitzeko proiektuak idazteko lizitazioa; besteak beste, Cascantekoa. Proiektua 2022tik dago, baina obrak ez dira hasi ez 2022an, ez 2023an, ez 2024an.

Cascanteko Udalak, ikusita obren hasiera atzeratzen zela, Nafarroako Gobernua premiatu du, Osoko Bilkuran aho batez onetsitako mozio baten bidez, hartutako konpromisoa bete dezan. Oinarrizko osasun eskualdea osatzen duten beste udal batzuen osoko bilkuretan akordio bera hartu izan dute. Gainera, udalak hasieratik bertatik bete du bere eginbeharra, Osasun Departamentuaren errekerimendu guztiak bete baititu; izan ere, kasuko administrazio-espedienteak izapidetu ditu, 265.952,46 €-ko lurzati bat laga du osasun-etxe hori eraikitzeko eta, are, Avenida kultur-zentroan espazio bat lagatzetik heldu diren kostuak ari da bere gain hartzen gaur egun, errehabilitazioko zentro periferiko eta fisioterapiako kanpo-kontsultetarako zentro gisa erabil dadin.

Aurrekari horiek kontuan hartuta eta ofizioz, Nafarroako Arartekoak txosten bat egin du oraintsu; txosten horretan, Nafarroako Gobernuko Osasun Departamentuari gomendatzen dio hartu beharreko neurriak har ditzan osasun-etxe berri bat eraiki ahal izan dadin ahal bezain laster, egungoak egiturazko gabeziak dituela ikusita.

Hori dela eta, erabaki proposamen hau aurkezten dugu:

* Nafarroako Parlamentuak Nafarroako Gobernua premiatzen du behar diren administrazio- nahiz aurrekontu-izapide guztiak berehala hasi eta azkartu ditzan Cascanteko osasun-etxe berria 2026ko abenduan bukatuta egon dadin, Cascanteko osasun-etxe berria eraikitzeko konpromisoa bete gabe baitarama 2021etik.

Iruñean, 2024ko urriaren 7an

Foru parlamentaria: Leticia San Martín Rodríguez